Niclas Andersén

Niclas Andersén (s. 28. huhtikuuta 1988 Grums, Ruotsi) on ruotsalainen jääkiekkopuolustaja, joka pelaa SHL-joukkue Brynäs IF:ssä. Hänen aiemman seuransa, KHL-joukkue Jokereiden GM Jari Kurrin mukaan Andersén on luotettava puolustava puolustaja, kova kamppailija ja hyvällä luonteella varustettu joukkuepelaaja. 

Ura
Seuraura
Andersén on Grums IK:n kasvatti. Hän pelasi joukkueessa ensimmäiset miesten pelinsä jo 15-vuotiaana Ruotsin I-divisioonassa kaudella 2003–2004. Kaudeksi 2004–2005 Andersén siirtyi Leksands IF:n U20-junioreihin. Hän sijoittui 91 minuutillaan J20 SuperElitin jäähypörssissä seitsemänneksi. Kaudella 2005–2006 Andersén sijoittui jopa 214 minuutillaan sarjan jäähypörssissä toiseksi edellään vain Skellefteå AIK:n Tomas Larsson (223 minuuttia). Heitä enemmän jäähyminuutteja SuperElitissä on yhden kauden aikana kerännyt vain Björn Gustafsson (256 jäähyminuuttia) kaudella 2006–2007. Kaikkiaan Andersén keräsi neljän sarjassa viettämänsä kauden aikana yhteensä 387 jäähyminuuttia ja hän sijoittuu J20 SuperElitin kaikkien aikojen runkosarjan jäähypörssissä kolmanneksi.

Kaudella 2005–2006 Andersén debytoi myös Leksandin Elitserien-joukkueessa, jossa hän sai tililleen kahdeksan runkosarja- ja kolme Kvalserien-ottelua jääden ilman tehopisteitä. Joukkueen kausi päättyi kuitenkin putoamiseen seuraavaksi kaudeksi HockeyAllsvenskaniin. Los Angeles Kings varasi Andersénin neljännellä kierroksella 114. pelaajana NHL:n varaustilaisuudessa 2006. Hän eteni Leksandin kanssa kauden 2006–2007 päätteeksi Kvalserieniin, mutta joukkue jäi kuitenkin ilman Elitserien-nousua. 

Kaudeksi 2007–2008 Andersén siirtyi kaksivuotisella sopimuksella Elitserieniin ja Brynäs IF:n riveihin. Hänen ensimmäinen kokonainen Elitserien-kautensa toi 38 runkosarjaottelussa kolme syöttöpistettä ja kymmenessä Kvalserien-ottelussa tehot 1+2=3. Andersén pelasi kauden aikana myös kolme Allsvenskan-ottelua lainalla AIK IF:ssä. Viidennellä Brynäs-kaudellaan 2011–2012 hän voitti joukkueen sisäisen tehotilaston lukemalla +7. Andersén voitti kauden päätteeksi Ruotsin-mestaruuden.

Andersén jatkoi kaudella 2012–2013 uraansa kaksivuotisella sopimuksella KHL-joukkue Severstal Tšerepovetsissa. Kaudeksi 2014–2015 hän palasi kolmivuotisella sopimuksella Brynäsiin. Andersén nousi myös joukkueen kapteeniksi. Hän jakoi Brynäsin sisäisen tehotilaston voiton Greg Scottin kanssa lukemalla +4 ja oli joukkueen tehokkain puolustaja Ruotsin pääsarjan yhden kauden piste-ennätyksellään tehoilla 5+17=22.

Andersénin paluu Brynäsiin jäi vain yhden sopimuskauden mittaiseksi, sillä hän teki kesäkuussa 2015 vuoden mittaisen tulokassopimuksen NHL-joukkue Pittsburgh Penguinsin kanssa. Andersén pelasi koko kauden 2015–2016 AHL-joukkue Wilkes-Barre/Scranton Penguinsissa, jonka varakapteenina hän toimi. Andersénin kausi toi 69 runkosarjaottelussa tehot 4+10=14 ja kuudessa playoff-ottelussa yhden maalin.

Kaudeksi 2016–2017 Andersén palasi KHL:ään ja siirtyi vuoden mittaisella sopimuksella Avtomobilist Jekaterinburgin riveihin. Kauden 2017–2018 hän aloitti Sveitsin National Leaguen EHC Klotenissa, mutta marraskuussa 2017 Andersén purki sopimuksensa joukkueen kanssa ja siirtyi loppukauden sopimuksella Jokereiden KHL-joukkueeseen. Hän ehti pelata vain kahdeksan ottelua, kunnes Andersénin runkosarja todettiin loukkaantumisen vuoksi päättyneeksi joulukuussa. Hän ehti kuitenkin kuntoutua kahteen viimeiseen runkosarjaotteluun sekä pudotuspeleihin.

Andersén palasi kaudeksi 2018–2019 jälleen kolmivuotisella sopimuksella Brynäs IF:n SHL-joukkueeseen.

Maajoukkueura

Andersén edusti Ruotsia MM-kilpailuissa vuonna 2014, jolloin hän voitti pronssia. Yhteensä Andersén on pelannut 43 A-maaottelua tehopistein 1+5=6. Hän teki A-maajoukkuedebyyttinsä Euro Hockey Challengessa 3. huhtikuuta 2013 Oskarshamnissa Slovakiaa vastaan. Andersén sai Ruotsin 6–1-voittoon päättyneessä ottelussa myös syöttöpisteen oltuaan kakkossyöttäjänä Robert Rosénin ylivoimalla syntyneeseen voittomaaliin. Hän keräsi ottelusta teholukeman +1. Ensimmäisen A-maajoukkuemaalinsa Andersén teki myös Euro Hockey Challengessa 9. huhtikuuta 2014 Rapperswil-Jonassa Sveitsiä vastaan. Hänen osumansa jäi Ruotsin 1–4-voittoon päättyneen ottelun ratkaisumaaliksi.

Andersén pelasi myös alle 20-vuotiaiden MM-kilpailuissa vuonna 2008, jolloin hän voitti hopeaa. Andersen pelasi myös alle 18-vuotiaiden MM-kilpailuissa vuosina 2005 ja 2006, joista ensimmäinen turnaus päättyi pronssiin. Vuoden 2006 turnauksessa hänet valittiin Tšekkiä vastaan pelatun puolivälieräottelun päätteeksi Ruotsin ottelun parhaaksi pelaajaksi. Andersén pelasi myös U-18 Junior World Cupissa vuonna 2005.

Muuta
Andersénin pikkuveli Henric pelaa hyökkääjänä Ranskan Ligue Magnusin Chamonix HC:ssä.

Tilastot
 2003–2004  Grums IK  Ruotsi I  –  –  –  –  –  –  –  –  –  – 2004–2005  Leksands IF  SuperElit  26  3  2  5  91  5  0  2  2  2        U18  7  0  0  0  12 2005–2006  Leksands IF  SuperElit  36  5  6  11  214  –  –  –  –  –        U18  6  1  1  2  14   Leksands IF  Elitserien  8  0  0  0  8  –  –  –  –  – 2006–2007  Leksands IF  SuperElit  4  1  1  2  47  –  –  –  –  –   Leksands IF  Allsvenskan  29  0  3  3  26  –  –  –  –  – 2007–2008  AIK IF  Allsvenskan  3  1  1  2  2  –  –  –  –  –        JMM  6  0  2  2  6   Brynäs IF  SuperElit  5  0  1  1  35  –  –  –  –  –   Brynäs IF  Elitserien  38  0  3  3  26  –  –  –  –  – 2008–2009  Brynäs IF  Elitserien  55  0  8  8  60  4  0  0  0  4 2009–2010  Brynäs IF  Elitserien  42  3  3  6  28  –  –  –  –  – 2010–2011  Brynäs IF  Elitserien  51  4  4  8  42  5  0  0  0  0 2011–2012  Brynäs IF  Elitserien  55  1  7  8  48  17  1  2  3  8  2012–2013  Severstal Tšerepovets  KHL  51  1  5  6  20  10  0  0  0  0 2013–2014  Severstal Tšerepovets  KHL  50  3  5  8  32  –  –  –  –  –        MM  8  0  2  2  8 2014–2015  Brynäs IF  SHL  54  5  17  22  32  4  0  0  0  4 2015–2016  Wilkes-Barre/Scranton Penguins  AHL  69  4  10  14  26  6  1  0  1  4 2016–2017  Avtomobilist Jekaterinburg  KHL  37  3  10  13  8  –  –  –  –  – 2017–2018  EHC Kloten  NLA  18  1  0  1  4  –  –  –  –  –   Jokerit  KHL  10  0  1  1  6  10  0  1  1  8 2018–2019  Brynäs IF  SHL  45  3  3  6  28  –  –  –  –  – 2019–2020  Brynäs IF  SHL  38  1  5  6  22  –  –  –  –  – 2020–2021  Brynäs IF  SHL  42  1  5  6  20  –  –  –  –  – 10 kautta  yhteensä  Elitserien/SHL  428  18  55  73  314  30  1  2  3  16 4 kautta  yhteensä  KHL  148  7  21  28  66  20  0  1  1  8 1 kausi  yhteensä  AHL  69  4  10  14  26  6  1  0  1  4 1 kausi  yhteensä  NLA  18  1  0  1  4  –  –  –  –  –

Lähteet

Viitteet

Luokka:Ruotsalaiset jääkiekkoilijat
Luokka:Los Angeles Kingsin varaamat pelaajat
Luokka:Vuonna 1988 syntyneet
Luokka:Elävät henkilöt